JUSTISMINISTER: Per Willy Amundsen (Frp). Foto: Odin Jæger, VG

Justisminister Per-Willy Amundsen vil tvangskastrere pedofile

Justisminister Per-Willy Amundsen vil at pedofile skal kunne dømmes til tvangskastrering. – Vi har å gjøre med et større samfunnsproblem enn det vi hadde trodd, sier han.

Oppdatert 27. august 2017

Artikkelen er over tre år gammel

– Vi må verne barna våre mot pedofile overgripere, hvis vi ikke klarer det, gjør vi ikke jobben vår. Et samfunn skal måles på hvordan vi tar vare på barna våre, sier Amundsen til VG.

Til TV 2 sier han at seksuelle overgrep mot barn er noe av de verste forbrytelser som finnes.

Videre mener han at løsningen for å bekjempe seksuelle overgrep mot barn er kastrering. Tidligere har han uttalt at han vil lagre nordmenns Ip-adresse i seks måneder, blant annet for å finne ut av hvem som laster ned overgrepsvideoer av barn på nett.

Han skal også ha sagt at han vil ta passet fra nordmenn som forgriper seg mot barn.

– Jeg mener tidene er kommet for å vurdere å innføre medisinsk kastrering på personer som blir dømt for seksuelle overgrep mot barn, sier justisministeren i det ferske TV 2-intervjuet.

Han mener alle tiltak må vurderes, og viser til prøveprosjekter i Sverige og Danmark, hvor pedofile gått gjennom hormonbehandlinger. Men Amundsen vil også kunne dømme til tvangskastrering.

– Selvfølgelig snakker vi tvang. Men gjerne også frivillig. Jeg mener dette må inn som dom, at man dømmes til medisinsk kastrering, sier Amundsen til TV 2.

Les også: Norge eneste land uten hjelpetelefon for pedofile

Politiet: Pedonettverk planla overgrep mot ufødt barn

Psykologspesialist og forsker Pål Grøndahl synes forslaget er et lite gjennomtenkt og kaller det en enkel løsning som han mener trolig ikke vil fungere. Det skriver NTB.

I november i fjor advarte psykologspesialist Svein Øverland i NRK mot å tro at hormonbehandling alene vil få en overgriper til å slutte. Han sa da at det er uenighet i fagmiljøet om hvorvidt hormonbehandling er veien å gå, og at forskningen på feltet spriker.

Også spesialist i klinisk psykologi og sexologi Thore Langfeldt er blant dem som har vært kritisk til metoden. I Nettavisen har han blant annet vist til at anabole steroider som opphever virkningen av hormonpreparatene, er lett tilgjengelig.

NTB skriver også at Frp flere ganger har luftet tanken om medisinsk kastrering av overgripere. I 2009 foreslo partiet å gi folk som er dømt for alvorlige seksuelle overgrep, hormonbehandling som gjør at de mister sexlysten. Også i 2014 var kjemisk kastrering av pedofile oppe til debatt.

Svarer på kritikken

– Medisinsk kastrering er noe du skal dømmes til. Og det krever at den dømte får medisinsk oppfølging, dette vil også gjøre det lett å avdekke bruk av anabole steroider. Den problemstillingen avviser jeg, sier han.

Nedlasterne: I ti måneder har VG kartlagt og identifisert nordmenn som skal ha lastet ned bilder og filmer av seksuelle overgrep mot barn

Amundsen er også klar på at det i Danmark er forskning som tilsier en god effekt på tilbakefallsprosenten hos pedofile ved kjemisk kastrering.

– Mange pedofile gjentar overgrep. Det er ganske nedslående statistikker når det gjelder gjentagelser, sier han.

Frp har tidligere forsøkt å få strengere straffer for pedofile. Og ifølge Amundsen vil de ikke gi seg. Han påpeker at kjemisk kastrering bare er ett av mange tiltak som rettes mot å stoppe pedofili. De har blant annet bygd kompetansemiljøer for å avdekke pedofili på nett, og vil jobbe videre med å utvikle disse.

– Den økte satsingen vi har hatt på å avdekke vold og overgrep mot barn, den har vist at vi har å gjøre med et større samfunnsproblem enn mange har trodd, sier han og legger til:

– Medisinsk kastrering må sees i sammenheng med andre tiltak, og det skal skje innenfor rettsikre rammer, sier han.

Publisert: 27.08.17 kl. 21:35 Oppdatert: 27.08.17 kl. 22:58